
Til:
byplan.postmottak@trondheim.kommune.no
tone.bergsmyr@trondheim.kommune.no


Saksbehandler: Anna Sørli Asmervik     Ref: 2024/14241	Trondheim, 13. oktober 2025
Telefon: 98134942


Høringsuttalelse til detaljregulering av Sluppenvegen 20 m.fl. (gnr/bnr 73/10 og 73/11)
Naturvernforbundet ser på det som viktig at helse og redningstjenester samles på en måte som gir god funksjonalitet, effektive responstider og godt samspill mellom aktørene. Planforslaget om et samlet akuttmedisinsk senter på Sluppen ser ut til å fremme disse målene. 

Samtidig må realiseringen av tiltak som dette balanseres strengere opp mot natur, landskaps, rekreasjons og grønnstrukturhensyn. Vi opplever at planforslaget legger opp til betydelige inngrep i offentlig grøntareal i Nidelvkorridoren uten tilstrekkelig dokumentasjon av konsekvenser for natur og miljø og sammenligning med alternative løsninger. 

Hvorfor Nidelvkorridoren må tas vare på
Nidelvkorridoren er definert som hensynssone for naturmiljø og økologisk reguleringsdokumenter der korrespondanse mellom by, vann, natur og friluftsliv ivaretas. I kommuneplanens arealdel er det slått fast at Nidelvkorridoren skal tas særskilt hensyn til når det gjelder natur, landskap, kulturminner og friluftslivinteresser. Tiltak i korridoren burde derfor vurderes strengt. Temakart viser at Nidelvkorridoren har en tydelig rolle som grønnstruktur («blå/grønn struktur») og som stille og opplevelsessone langs elva. Det er markert at det skal være områder for friluftsliv og reaksjon i sammenheng med naturmiljø. 

Dokumenter knyttet til naturmangfold og vannmiljø viser at deler av planområdet faktisk ligger innenfor Nidelvkorridoren, og at natur og vannmiljøverdier derfor er relevante og sentrale for vurderingen av arealbruken. For Nidelvkorridoren oppgis det at denne skal ha et 100m byggeforbudsbelte, vi kan ikke se at det er dokumentert eller søkt om dispensasjon fra denne, og ber om at dette klargjøres. 

Merknader og vurderinger
Det er uklart om konsekvensene av å bruke tomta på Sluppen er klart bedre enn reelle alternative lokasjoner. Vi ber om at kommunen stiller krav om at alternative lokasjoner dokumenteres og sammenlignes med hensyn til naturinnvirkning, grøntarealbruk og lanskapsvirkning. 

Der inngrep i grøntstruktur er uunngåelige, må planen sikre at kvaliteter ikke bare bevares, men kompenseres eller forbedres. Dette gjelder vegetasjon, kantsoner mot elv, tilgjengelighet til natur og økologisk funksjon. Planforslaget bør tydelig vise hvordan utearealene skal utformes for å styrke rekreasjonsmuligheter, naturkvaliteter og biologisk mangfold, og ikke kun optimalisere arealutnyttelsen. Disse noe vanskelig kvantifiserbare verdier må øke som et resultat av tiltaket og det må dokumenteres. 

Oppsummering 
Naturvernforbundet støtter at akuttmedisinske funksjoner får gode samordnede løsninger, men mener at miljø og naturhensyn må tillegges større vekt i lokaliserings og utformingsvalget. 

Trondheim kommune har høye ambisjoner for klima og naturmangfold. For å nå disse målene må naturhensyn gis reell tyngde også i enkeltprosjekter. Nidelvkorridoren er en av byens viktigste blågrønne akser, og hvordan den forvaltes er betydelig for å kombinere byutvikling med vern og natur. Naturforbundet oppfordrer derfor til at planarbeidet på Sluppen gjøres i tråd med disse prinsippene. 

Vi ber om at kommunen sikrer at:

1. Det legges frem en tydelig og åpen sammenligning av alternative lokasjoner før valget bekreftes.
2. Inngrep i Nidelvkorridoren skjer med lavest mulig skade og at det dokumenteres hvordan hensynet til denne, inkludert byggeforbudsbelte, søkes ivaretatt.
3. Reguleringsbestemmelser stiller krav som ivaretar både natur og grønnstruktur.

Automatisk generert beskrivelse]Med miljøvennlig hilsen
Naturvernforbundet i Trondheim 
Gaute R. Dahl (leder)

